Š. Zelník, poslanec: (2002-02-06):
Uplatňovaním zákona sa zavádza výkon štátnych právomocí Maďarskej republiky na území Slovenskej republiky s jasným cieľom pri skupine obyvateľstva vytvárať negatívny vzťah k vlastnej Slovenskej republike. Maďarskí politici prijatím tohto zákona ignorujú medzinárodné právne normy, Chartu OSN, Všeobecnú deklaráciu ľudských práv, Medzinárodný pakt o občianskych a politických právach, Rámcový dohovor o ľudských právach poskytovaním výhod na základe čisto etnického kritéria. Zákon obsahuje bezprecedentné zasahovanie Maďarska do vnútorných vecí Slovenskej republiky. Zákon je založený na nesprávnej téze, že maďarský štát preberá zodpovednosť za príslušníkov národnostnej menšiny v cudzom štáte. Medzinárodné spoločenstvo túto tézu neuznáva. Odporuje Charte OSN a normám Európskej únie, preto aj Benátska komisia v októbri 2001 zdôraznila, že prvoradú zodpovednosť za menšiny má štát, na území ktorého menšiny žijú. Okrem toho tento zákon je jednoznačne diskriminačný. V Rakúsku sa zákon v záujme dobrých susedských vzťahov neuplatňuje. Prečo si maďarskí politici dovolia voči Slovenskej republike to, čo si nedovolia k iným? Nuž preto, že súčasná vláda Slovenskej republiky neháji záujmy tohto štátu. Som presvedčený, že ak by sa neschyľovalo k voľbám, súčasná vláda by s uplatňovaním tohto zákona na Slovensku súhlasila. Teraz len hrá pred slovenským voličom divadlo. Vážený pán premiér, argumentovali ste tým, že Maďarská republika sa chystá k voľbám a politici v Maďarsku tento zákon využili v rámci predvolebného boja. Ale veď aj vďaka tomuto zákonu budú pozície maďarských nacionalistov posilnené. S kým potom chcete rokovať, ale najmä, aký bude výsledok vášho rokovania? Uplatňovanie tohto zákona je pre Slovenskú republiku neprijateľné. Vážené kolegyne a kolegovia súčasnej vládnej garnitúry, už mnohokrát ste hlasovali proti záujmom tejto krajiny. Spamätajte sa, lebo práve vaše kroky v minulosti spôsobili túto situáciu! Osočovali ste nás a v médiách mnohokrát zaznievalo, že národniari hrajú len populisticky maďarskou kartou. Naše upozornenia ste zosmiešňovali. Škoda, že čas dal za pravdu nám. Keď v Národnej rade boli predložené dva návrhy zákona o používaní slovenského jazyka ako štátneho jazyka, matičný zákon ste nepodporili, vraj treba ústretovosť. Keď maďarskí politici žiadali dvojjazyčné nápisy, tzv. tabuľový zákon, schválili ste 20-percentnú hranicu na jeho používanie s tým, že veď už budú ticho, a čo keď na tabuli budú názvy miest a obcí vo viacerých jazykoch. Po voľbách sme upozorňovali a žiadali, aby SMK nešla do vlády. Výsledok? Plnil sa len jej úzko etnicky zameraný volebný program. Schválili ste im zákon o používaní jazyka národnostných menšín. S akým efektom? Slováci sú na juhu diskriminovaní vo vlastnom štáte. Postupne sa schvaľovali drobné, ale významné kroky, a tým sa významne podporovala maďarská iredenta. Bolo by hanbou, ak by Národná rada Slovenskej republiky nezaujala jednoznačné stanovisko. A čudujem sa kolegom a kolegyniam, ktorí sa stavali a budú stavať na obhajobu záujmov iného štátu. Pýtam sa: Komu ste skladali sľub poslanca? Dosť bolo ustupovania. Treba rázne povedať: Ďalej neustúpime ani o milimeter! Žiadam vás, aby ste podporili uznesenie, ktoré predkladám za Pravú Slovenskú národnú stranu. Predkladám návrh na uznesenie: „Národná rada Slovenskej republiky žiada vládu Slovenskej republiky o vypovedanie Zmluvy o dobrom susedstve a priateľskej spolupráci medzi Slovenskou republikou a Maďarskou republikou.“ Vláda Slovenskej republiky, neschovávajte sa za argumenty, že chceme vstupovať a čakáme na pozvanie do Európskej únie. Pozvánku môže dostať len suverénny a zvrchovaný štát. Ďakujem. I. Presperín, podpredseda NR SR: Ďakujem, pán poslanec Zelník, za vaše vystúpenie v rozprave. Ďalej v rozprave vystúpi pán poslanec Ján Rusnák. Po ňom pán poslanec Kanis z SDĽ.